'জাতীয় পার্টিতে রওশন নাটক'
জাতীয় পার্টিতে ‘রওশন নাটক’-এমন শিরোনাম করেছে সংবাদ পত্রিকা। এই খবরটিতে বলা হয়েছে, রওশন এরশাদ নিজেকে জাতীয় পার্টির চেয়ারম্যান ঘোষণা করে গণমাধ্যমে এ সংক্রান্ত নিজের স্বাক্ষরিত একটি সংবাদ বিজ্ঞপ্তি পাঠিয়েছেন।
মঙ্গলবার দুপুরে বিভিন্ন গণমাধ্যমে এমন খবর ছড়িয়ে পড়লে জাপার রাজনীতি কোন দিকে মোড় নিচ্ছে এ নিয়ে শুরু হয় নানা আলোচনা।ওই বিজ্ঞপ্তি আসলেই রওশন এরশাদের পাঠানো কি না, তাৎক্ষণিকভাবে তা নিশ্চিত করা হয়নি।
তবে এ খবর ‘ভুয়া’ বলে দাবি করেন জাপা মহাসচিব মুজিবুল হক চুন্নু। এ সম্পর্কিত এক ভিডিও বার্তায় তিনি রওশন এরশাদ যে বিবৃতি দিয়েছেন সেটিকে ‘ভুয়া’ দাবি করেন তিনি। একই বিষয়ে জাপার আরো দুজন প্রেসিডিয়াম সদস্যও আলাদা বিবৃতি ও ভিডিও বার্তা দিয়েছেন।
দ্য ডেইলি স্টার পত্রিকার শিরোনাম, ‘Tale of 2 fake press releases.’ এতে বলা হয়েছে, নির্বাচন যখন দরজায় কড়া নাড়ছে তখন জাতীয় পার্টির চেয়ারম্যান জিএম কাদের এবং তার প্রধান পৃষ্ঠপোষক রওশন এরশাদের মধ্যে দ্বন্দ্ব্ আবারো সামনে আসছে।
গতকাল দুটি হোয়াটসঅ্যাপ গ্রুপ থেকে পাঠানো দুটি সংবাদ বিজ্ঞপ্তি বেশ কিছু সময় ধরে ভাইরাল হয়। এরমধ্যে রওশন এরশাদের মুখপাত্র কাজী মামুনুর রশীদের পাঠানো একটি সংবাদ বিজ্ঞপ্তিতে বলা হয়, রওশন এরশাদ নিজেকে দলের চেয়ারম্যান ঘোষণা করেছেন।
তার পাঠানো আরেকটি সংবাদ বিজ্ঞপ্তিতে বলা হয়, দলের অনেক নেতা জিএম কাদেরে নেতৃত্বের প্রতি অনাস্থা প্রকাশ করেছেন। পরে দুটি সংবাদ বিজ্ঞপ্তিই ভুয়া বলে প্রমাণিত হয় এবং রওশন এরশাদের ঘনিষ্ট একজন দ্য ডেইলি স্টারকে জানায় যে, এ বিষয়ে কোন কিছুই জানেন না তিনি।
ভূ-রাজনীতির খেলার মাঠ বাংলাদেশ- এমন শিরোনাম দিয়ে সংবাদ প্রকাশ করেছে দৈনিক নয়াদিগন্ত। এতে বলা হয়েছে, ইন্দো-প্যাসিফিক বা ভারত-প্রশান্ত মহাসাগরীয় অঞ্চলে প্রভাব বিস্তারকে কেন্দ্র করে আন্তর্জাতিক ভূ-রাজনীতির খেলার মাঠে পরিণত হয়েছে বাংলাদেশ। যার একপক্ষে রয়েছে যুক্তরাষ্ট্র ও ভারত এবং অন্য পক্ষে চীন ও রাশিয়া।
তবে ভূ-রাজনীতির এ খেলায় খেলতে যাওয়ার সক্ষমতা বাংলাদেশের নেই। তাই জাতীয় স্বার্থকে সমুন্নত রাখতে বাংলাদেশকে একটা ভারসাম্য বজায় রাখতে হবে। আর একটি বৈধ ও শক্তিশালী সরকারের পক্ষেই কেবল এই ধরনের ভারসাম্যপূর্ণ অবস্থান নেয়া সম্ভব।
সে ক্ষেত্রে বাংলাদেশকে চাপ দিয়ে কিছু করানোটা কঠিন হয়ে পড়বে বলে মনে করেন অভিজ্ঞ কূটনীতিক ও আন্তর্জাতিক সম্পর্ক বিশেষজ্ঞরা। তাদের মতে, বৃহৎ রাষ্ট্রগুলোর সাথে সম্পর্কের ক্ষেত্রে বাংলাদেশের স্বার্থ রক্ষায় জাতীয় ঐকমত্য না থাকলে একটা বিপজ্জনক অবস্থায় পড়ার আশঙ্কা রয়েছে।
মানবজমিন পত্রিকার শিরোনাম, যুক্তরাষ্ট্রের সঙ্গে প্রতিরক্ষা চুক্তি নিয়ে সংলাপ আজ। এতে বলা হয়েছে যে, রাজধানী ঢাকায় আজ থেকে বাংলাদেশ ও যুক্তরাষ্ট্রের মধ্যকার দুই দিনের প্রতিরক্ষা সংলাপ শুরু হচ্ছে। এই সংলাপে ভারত প্রশান্ত মহাসাগরীয় অঞ্চলে বাংলাদেশ কীভাবে অবদান রাখবে তা নিয়ে তাৎপর্যপূর্ণ আলোচনা হবে। সেখানে প্রতিরক্ষা চুক্তি জেনারেল সিকিউরিটি অব মিলিটারি ইনফরমেশন অ্যাগ্রিমেন্ট (জিসোমিয়া) চূড়ান্ত হতে পারে। এছাড়া আঞ্চলিক ও বৈশ্বিক নিরাপত্তা, দুই দেশের সামরিক বাহিনীর মধ্যে সহযোগিতা, প্রতিরক্ষা সরঞ্জাম ক্রয়, দুর্যোগ মোকাবেলা, জাতিসঙ্ঘ শান্তিরক্ষা বাহিনীর আওতায় পরিচালিত কার্যক্রম, দুই দেশের সামরিক কর্মকর্তাদের সফর বিনিময়, প্রশিক্ষণ, জঙ্গিবাদ দমনসহ বিভিন্ন বিষয়ে আলোচনা হবে।
সমকাল পত্রিকার শিরোনাম, আজ চীনের প্রেসিডেন্টের সঙ্গে বৈঠক। এতে বলা হয়েছে, প্রধানমন্ত্রী শেখ হাসিনা দক্ষিণ আফ্রিকার প্রেসিডেন্ট সিরিল রামাফোসার আমন্ত্রণে ব্রিকস শীর্ষ সম্মেলনে যোগ দিতে  জোহানেসবার্গে গেছেন।
আজ বুধবার স্থানীয় সময় দুপুরে জোহানেসবার্গে একটি হোটেলে প্রধানমন্ত্রীর সঙ্গে চীনের প্রেসিডেন্ট শি জিনপিংয়ের দ্বিপক্ষীয় বৈঠক হওয়ার কথা। বৈঠকে আলোচ্য বিষয়গুলোর বিষয়ে পররাষ্ট্রমন্ত্রী এ কে আব্দুল মোমেন বলেছেন, ‘চীন  আমাদের উন্নয়ন সহযোগী। আমরা অনেক প্রকল্প সই করেছি। এ থেকে আট বছরে ৪০০ কোটি ডলার এ পর্যন্ত পেয়েছি। প্রকল্পগুলো যেন ত্বরান্বিত হয়, এ নিয়ে আলোচনা হতে পারে।’ এছাড়া ঋণের সুদহার কমানোর বিষয়েও আলোচনা হবে বলে জানানো হয়।
যুগান্তর পত্রিকার শিরোনাম, গচ্চা ১২০ কোটি টাকা!এতে বলা হয়েছে, জরিপ শেষ হওয়ার ছয় বছর পরও জ্বালানি খাতসংশ্লিষ্ট দুটি নতুন খনির উন্নয়নকাজ শুরু করা সম্ভব হয়নি। অথচ দুই খনির সম্ভাব্যতা যাচাইয়ের নামে এরই মধ্যে ১২০ কোটি টাকা ব্যয় হয়েছে।
সংশ্লিষ্টদের অভিযোগ, খনি দুটির সম্ভাব্যতা যাচাইয়ের নামে যে দুটি জরিপ প্রতিবেদন তৈরি করা হয়েছে, এর সঙ্গে বাস্তবের কোনো মিল নেই। বরং মূল্যায়ন প্রতিবেদনে দেখা যায় যে, সেগুলো ছিল ভুলে ভরা, কপি-পেস্ট এবং দায়সারা গোছের। জরিপ দুটি করানোও হয়েছে একটি নামসর্বস্ব ও কালো তালিকাভুক্ত কোম্পানিকে দিয়ে।এ অবস্থায় পুরো ১২০ কোটি টাকাই জলে গেছে বলে মন্তব্য করেছেন বিশেষজ্ঞরা।
বণিক বার্তার শিরোনাম মালয়েশিয়া-সিঙ্গাপুরের পর দুবাইয়ে মানি লন্ডারিংয়ের বিরুদ্ধে অভিযান শুরু। এতে বলা হয়েছে, মালয়েশিয়া-সিঙ্গাপুরের পর এবার অর্থ পাচার ও সন্ত্রাসে অর্থায়নের বিরুদ্ধে জোর তৎপরতা শুরু করেছে সংযুক্ত আরব আমিরাত। বিশেষ করে দেশটির প্রধানতম আর্থিক কেন্দ্র দুবাইয়ে এ তৎপরতা সবচেয়ে বেশি জোরালো হতে যাচ্ছে।
দেশটির অর্থ মন্ত্রণালয় গত সোমবার জানিয়েছে, চলতি বছর তারা ৫০টি কোম্পানির নিবন্ধন তিন মাসের জন্য স্থগিত করেছে। ফাইন্যান্সিয়াল ইন্টেলিজেন্স ইউনিটের অর্থ পাচার প্রতিরোধ সংক্রান্ত শর্ত পূরণে ব্যর্থতা ও আর্থিক অপরাধে যুক্ত থাকার কারণে কোম্পানিগুলোর বিরুদ্ধে এ শাস্তিমূলক ব্যবস্থা নেয়া হয়। শুধু নিবন্ধন স্থগিতই নয়, চলতি বছর আরো ২২৫টি কোম্পানির ওপর প্রশাসনিক জরিমানা আরোপ করেছে আমিরাত কর্তৃপক্ষ।
এসব কোম্পানির কাছ থেকে ৭ কোটি ৬৯ লাখ দিরহাম অর্থদণ্ড আদায় করা হয়েছে।
ডেঙ্গু নিয়ে দ্য ডেইলি স্টার পত্রিকার শিরোনাম, ’21-40 age group hit the hardest.’ এতে বলা হয়েছে, স্বাস্থ্য অধিদপ্তরের তথ্য অনুযায়ী, ডেঙ্গুতে আক্রান্ত হয়ে যারা মারা গেছে  তাদের মধ্যে ৩৫ শতাংশের বয়স ২১ থেকে ৪০ বছরের মধ্যে। সংস্থাটির মতে, গত চব্বিশ ঘণ্টায় দেশে ডেঙ্গুতে আক্রান্ত হয়ে আট জনের মৃত্যু হয়েছে এবং ২১৬৮ জন হাসপাতালে ভর্তি হয়েছে।এই রোগে চলতি বছর এ পর্যন্ত ৪৯৩ জন মারা গেছেন।
এ বছর যারা আক্রান্ত হয়েছেন তাদের মধ্যে ৪৬ শতাংশের বয়স ২১-৪০ বছর।বিশেষজ্ঞরা অবশ্য বলছেন, এই বয়সিরা বেশি আক্রান্ত বা মৃত্যুর শিকার হচ্ছেন এমনটা বলা মুশকিল হলেও এটা সত্য যে দেরীতে হাসপাতালে যাওয়ার কারণেই বেশি মৃত্যুর ঘটনা ঘটছে।এই বয়সিরা সাধারণত সুস্বাস্থ্যের অধিকারী হয় এবং এ কারণেই হাসপাতালে কম যায়।
দ্য বিজনেস স্ট্যান্ডার্ড এর শিরোনাম, 'Airfares up, up and away ' বা ‘বিমান ভাড়া বাড়ছে তো বাড়ছেই’ । এতে বলা হয়েছে, বাংলাদেশে বিমান ভাড়া বাড়তে থাকায় তুলনামূলক অনেক বেশি ভাড়া পরিশোধ করতে হচ্ছে যাত্রীদের। বাড়তি ভাড়ার এই চাপ শুধু অভিবাসী শ্রমিক বা ব্যবসায়ী ও ভ্রমণকারীদের উপরই পড়ছে না, বরং উচ্চশিক্ষার জন্য যারা দেশের বাইরে যাচ্ছেন তাদেরকেও এই চাপ সামালাতে অতিরিক্ত ভাড়া দিতে হচ্ছে। বিশেষ করে বাংলাদেশ থেকে কানাডা, অস্ট্রেলিয়া এবং যুক্তরাজ্যগামী যাত্রীরা এই চাপ বেশি অনুভব করছেন। অবশ্য দুই বছর আগেও এই চিত্র ছিল না।
সমকাল পত্রিকার শিরোনাম, হজ ব্যবস্থাপনায় বড় পরিবর্তন আনবে ‘নসুক’। এই খবরটিতে বলা হয়েছে, বাংলাদেশের হজ ব্যবস্থাপনা আরও সহজ ও গতিশীল করতে সৌদি আরবের পক্ষ থেকে ‘নসুক’ নামে একটি অ্যাপ ঢাকায় উদ্বোধন করা হবে। এর মাধ্যমে এজেন্সিকেন্দ্রিক হজ ব্যবস্থাপনা থেকে প্রযুক্তিনির্ভর ব্যবস্থাপনার যুগে ঢুকবে বাংলাদেশ।
আগামী বৃহস্পতিবার ঢাকায় বাংলাদেশি হজযাত্রী, ওমরাহ যাত্রী এবং অন্য পর্যটকদের জন্য নসুক প্ল্যাটফর্ম চালু হবে। সৌদি আরবের হজ ও ওমরাহবিষয়ক মন্ত্রী তৌফিক আল-রাবিয়াহ সকাল ১০টায় বঙ্গবন্ধু আন্তর্জাতিক সম্মেলন কেন্দ্রে অ্যাপটি উদ্বোধন করবেন।
নিউ এইজ পত্রিকার শিরোনাম, ‘Sylhet hospital interns to continue strike.’ এতে বলা হয়েছে, সিলেটের এমএজি ওসমানি মেডিকেল হাসপাতালে রোগী মৃত্যুর পর ভাংচুরের জেরে অনির্দিষ্টকালের ধর্মঘট পালন করছে হাসপাতালটির ইন্টার্ন চিকিৎসকরা। তারা হাসপাতালে কর্মরত চিকিৎসকদের পর্যাপ্ত নিরাপত্তার দাবি জানিয়েছেন।
কর্তৃপক্ষের সাথে এক বৈঠকের পর মঙ্গলবার বিকেলে তারা একটি সংবাদ সম্মেলন করে ধর্মঘটের এই ঘোষণা দেয়। ইন্টার্ন শিক্ষকদের সংগঠন এসওএমসিএইচ এর সাধারণ সম্পাদক সীমান্ত মজুমদার সংবাদ সম্মেলনে বলেন, হাসপাতালের পরিচালক ব্রিগেডিয়ার মাহবুবুল আলম ভূইয়া বুধবার দুপুরের মধ্যে তাদের নিরাপত্তা জোরদারের আশ্বাস দিয়েছেন।
সাইবার নিরাপত্তা আইন নিয়ে মানবজমিন পত্রিকার শিরোনাম, সাইবার নিরাপত্তা আইন পরিবর্তনের আহ্বান। এতে বলা হয়েছে, প্রস্তাবিত ‘সাইবার নিরাপত্তা আইন-২০২৩’-এ পরিবর্তন আনতে বাংলাদেশ সরকারের প্রতি একটি খোলা চিঠি লিখেছে আন্তর্জাতিক মানবাধিকার সংস্থা অ্যামনেস্টি ইন্টারন্যাশনাল।
বাংলাদেশ সরকারের তথ্য ও যোগাযোগ প্রযুক্তি বিভাগের ডেপুটি সেক্রেটারি মোহাম্মদ ইউসুফের কাছে লেখা ওই চিঠিতে বলা হয়েছে, প্রস্তাবিত সাইবার নিরাপত্তা আইনে আগের ‘ডিজিটাল নিরাপত্তা আইনের’ দমনমূলক ধারাগুলো রয়ে গেছে। আগে এসব ধারা বাংলাদেশে মত প্রকাশের স্বাধীনতাকে হুমকিতে ফেলতে বারবার ব্যবহার করা হয়েছে। ২২শে আগস্ট অ্যামনেস্টি ইন্টারন্যাশনালের ওয়েবসাইটে চিঠিটি প্রকাশ করা হয়।

Summary Not Found